# Alvin Plantinga

| Alvin Plantinga |
| --- |
| Filozofija 20. vijeka |
| Zapadna filozofija |
| Alvin Plantinga 2004. |
| Biografske informacije |
| Rođenje | Alvin Carl Plantinga 15. novembra 1932.  (1932-11-15) Ann Arbor, Michigan, SAD |
| Državljanstvo | Amerikanac |
| Supružnik | Kathleen De Boer |
| Djeca | Carl, Jane, Harry i Ann |
| Obrazovanje |
| *Alma mater* | Koledž Calvin, Univerzitet Yale |
| Filozofija |
| Škola/Tradicija | analitička filozofija |
| Glavni interesi | epistemologija, metafizika, filozofija religije |
| Znamenite ideje |
| reformirana epistemologija, obrana slobodne volje, modalni ontološki argument, reliabilizam, evolucijski argument protiv naturalizma |
| Nagrade |
| Nagrada Templeton (2017) |
| Inspiracija |
|
Od
* Thomas Reid, Abraham Kuyper, Luis Molina, Duns Scotus, John Calvin, William Harry Jellema, William Alston, Augustin
 |
|
Na
* Nicholas Wolterstorff, Peter van Inwagen, William Lane Craig, Michael Rea, Robin Collins, Keith DeRose, Robert Koons, Trenton Merricks, Michael Bergmann
 |

**Alvin Carl Plantinga** (Ann Arbor, 15. 11. 1932. – ), američki analitički filozof i jedan od vodećih predstavnika suvremene kršćanske filozofije.

Studirao je na koledžima Jamestown i Calvin (uključujući dva semestra na Harvardu) od 1949. do 1954. godine, a postdiplomske studije započeo je na Univerzitetu u Michiganu i doktorirao 1958. na Univerzitetu Yale. Karijeru predavača započeo je 1957. na Yaleovom odsjeku za filozofiju. Iduće godine postaje profesorom filozofije na Državnom univerzitetu Wayne i tokom idućih pet godina institucija postaje jednim od glavnih centara za analitičku filozofiju. Godine 1963. odlazi na Koledž Calvin gdje mijenja umirovljenog W. H. Jellemu i predaje idućih 19 godina. Na Univerzitet Notre Dame prelazi 1982. i radi kao profesor sve do 2010. kada se vraća na Calvin.

Glavna polja na koje se Plantinga fokusira su epistemologija, metafizika i filozofija religije, a među njegove značajne ideje spadaju reformirana epistemologija, obrana slobodne volje, modalni ontološki argument, reliabilizam, te evolucijski argument protiv naturalizma. Autor je više knjiga, uključujući *God and Other Minds* (1967), *The Nature of Necessity* (1974) i *Warranted Christian Belief* (2000).

Godine 1975. primljen je u Američku akademiju umjetnosti i nauke. Od 1981. do 1982. obnašao je dužnost predsjednika Američkog filozofskog društva (engleski: *American Philosophical Association*), a od 1983. do 1986. bio je na čelu i Društva kršćanskih filozofa (engleski: *Society of Christian Philosophers*). Počasne doktorate primio je na Univerzitetu u Glasgowu (1982), Koledžu Calvin (1986), Koledžu North Park (1994), Slobodnom univerzitetu u Amsterdamu (1995), Univerzitetu Brigham Young (1996) i Univerzitetu Valparaiso (1999). Dobitnik je prestižne Nagrade Templeton za promociju duhovne dimenzije života.

## Opus

Djelomična lista djela:

* *God and Other Minds*. Ithaca: Cornell University Press. 1967. izd. 1990. ISBN 0-8014-9735-3
* *The Nature of Necessity*. Oxford: Clarendon Press. 1974. ISBN 0-19-824404-5
* *God, Freedom, and Evil*. Grand Rapids: Eerdmans. 1974. ISBN 0-04-100040-4
* *Does God Have A Nature?* Wisconsin: Marquette University Press. 1980. ISBN 0-87462-145-3
* *Faith and Rationality: Reason and Belief in God* (drugi ur. Nicholas Wolterstorff). Notre Dame: University of Notre Dame Press. 1983. ISBN 0-268-00964-3
* *Warrant: the Current Debate*. New York: Oxford University Press. 1993. ISBN 0-19-507861-6
* *Warrant and Proper Function*. Oxford: Oxford University Press. 1993. ISBN 0-19-507863-2
* *Warranted Christian Belief*. New York: Oxford University Press. 2000. ISBN 0-19-513192-4
* *Essays in the Metaphysics of Modality*. Matthew Davidson (ur.). New York: Oxford University Press. 2003. ISBN 0-19-510376-9
* *Knowledge of God* (koautor: Michael Tooley). Oxford: Blackwell. 2008. ISBN 0-631-19364-2
* *Science and Religion* (koautor: Daniel Dennett). Oxford: Oxford University Press. 2010 ISBN 0-19-973842-4
* *Where the Conflict Really Lies: Science, Religion, and Naturalism*. Oxford: Oxford University Press. 2011. ISBN 0-19-981209-8
* *Knowledge and Christian Belief*. Grand Rapids: Eerdmans. 2015. ISBN 0802872042

## Vanjske veze

* (`en`) Alvin Plantinga (CV) Arhivirano 2012-08-11 na Wayback Machine-u
* (`en`) Alvin Plantinga, Univerzitet Notre Dame